SCN ตั้ง “ที่ปรึกษา เอเซีย พลัส” นั่ง FA ดัน “สแกน แอดวานซ์ พาวเวอร์” เข้าตลาด
SCN ลงนามแต่งตั้ง “ที่ปรึกษา เอเซีย พลัส” นั่งตำแหน่ง FA ดันบริษัทย่อย "สแกน แอดวานซ์ พาวเวอร์" หรือ SAP เข้าเทรดตลาด mai เพิ่มศักยภาพ-โอกาสทางธุรกิจเติบโตยั่งยืน
SCN ลงนามแต่งตั้ง “ที่ปรึกษา เอเซีย พลัส” นั่งตำแหน่ง FA ดันบริษัทย่อย "สแกน แอดวานซ์ พาวเวอร์" หรือ SAP เข้าเทรดตลาด mai
4 มิ.ย. 2564

บริษัท สแกน อินเตอร์ จำกัด (มหาชน) หรือ SCN ระบุว่า บริษัทลงนามแต่งตั้ง บริษัท ที่ปรึกษา เอเซีย พลัส จำกัด เป็นที่ปรึกษาทางการเงิน (FA) เพื่อเตรียมนำบริษัทย่อย คือ บริษัท สแกน แอดวานซ์ พาวเวอร์ จำกัด (SAP) เข้าจดทะเบียนในตลาดหลักทรัพย์ เอ็ม เอ ไอ เพื่อเพิ่มศักยภาพด้านการเงินและเพิ่มโอกาสทางด้านธุรกิจ รวมถึงเป็นการเสริมให้บริษัทสามารถวางแผนและดำเนินการบริหารให้มีรากฐานที่มั่นคง และเติบโตอย่างยั่งยืนต่อไปในอนาคต
สำหรับ SAP เกิดจากความร่วมมือของ 3 หุ้นส่วนผู้มุ่งมั่นพัฒนาธุรกิจพลังงานสะอาด คือ SCN ถือหุ้น 53.5%, บริษัท พร้อมพาวเวอร์ จำกัด หรือ PP ถือหุ้น 26.3% และบริษัท ไทย แอดวานซ์ โซลาร์ จำกัด หรือ TAS ถือหุ้น 20.2% เพื่อดำเนินโครงการโรงไฟฟ้าพลังงานแสงอาทิตย์บนหลังคา มุ่งเข้าร่วมลงทุนในสัญญาซื้อขายไฟภาคเอกชน (Private PPA) และสัญญาเช่าโครงการโซลาร์รูฟท็อปอย่างไม่จำกัด
ทั้งนี้ที่ผ่านมา SAP ได้รับการตอบรับจากบรรดาผู้ประกอบการเอกชนเป็นอย่างดี ด้วยนโยบายการเข้าไปติดตั้งให้แก่ผู้ประกอบโดยไม่ต้องเสียค่าใช้จ่ายใดๆ แต่ผู้ประกอบการสามารถประหยัดค่าไฟได้ เป็นการลดต้นทุนอย่างเห็นได้ชัด ณ ปัจจุบันได้ลงนามสัญญาร่วมกับผู้ประกอบการแล้วกว่า 27 ราย ขนาดกำลังการผลิตติดตั้งรวม 18.7 เมกะวัตต์ ตั้งเป้ากำลังการผลิตติดตั้งรวม 110 เมกะวัตต์ภายในปี 67 ซึ่งทั้งหมดจะใช้เงินลงทุนราว 3,000 ล้านบาท ในช่วงที่ผ่านมา SCN รับรู้ส่วนแบ่งกำไรจากโครงการมาแล้วกว่า 9.30 ล้านบาท
 